Moribbunda

De sas funtanas famosa segnora1,
animada 'e lirica armonia,
de naturale e frisca poesia
geniale e suave ispiradora

chi oe sucutinde ogas a fora
calch'utìu a repicu 'e agonia,
che moribbunda chi da sa pupia
li trémulan sas làgrimas ancora.

Umpar'a tie, illustre moribbunda,
dia cherrer su meu ultimu adiu
dar'a sa vida, e-i s'anima a Deu:

chi s'ultima lagrima 'e s'oju meu,
si mescet cun su tou ultimu utiu,
tristu resìdiu 'e perenne un'unda.

Su noe 'e Austu 1973

1Segnora: la fontana de Su paradisu.